
На основу члана 37. Закона о Заштитнику грађана[footnoteRef:1], поступајући по притужби АА, Заштитник грађана доноси следећи [1:  "Сл. гласник РС", бр. 10/2021] 



ИЗВЕШТАЈ ЗАШТИТНИКА ГРАЂАНА НАКОН СПРОВЕДЕНОГ ИСПИТНОГ ПОСТУПКА СА ПРЕПОРУКOM

Заштитнику грађана се обратила АА наводећи да је Средња школа из Новог Пазара неправилно применила пропис током поступка избора „Ученик генерације“ за школску 2024/2025. годину. 
Испитујући испуњеност услова за поступање по поднетој притужби у оквиру навода притужбе и разлога за њено подношење, Заштитник грађана је донео закључак о покретању испитног поступка оцене законитости и правилности рада Министарства просвете и Средње школе …из Новог Пазара.
У поступку контроле, Заштитник грађана утврдио је :
-да је Школа у школској 2024/2025. години имала 8 кандидата за избор за ученика генерације и да је директор именовао Комисију за избор ђака генерације у школској 2024/2025. години чији је задатак био да провери податке о успеху и владању ученика, да на основу тако проверених података утврди бодове на основу успеха на такмичењима и да на основу тако утврђених бодова сачини ранг листу и кандидата са највишим бројем бодова предложи наставничком већу за доделу похвале „Ученик генерације“. 
-Дана 10.06.2025. године АА, ученица завршног разреда Средње школе … из Новог Пазара, уложила је захтев директорки Школе за увид у документацију и образложење резултата у поступку избора за ученика генерације. На основу захтева који се наводе, Медицинска школа је дана 12.06.2025. године организовала поновно заседање Комисије, током којег је извршено поновно бодовање постигнутих резултата на такмичењима ученика. 
-Ученица АА уложила је дана 11. 06. 2025. године жалбу на поступак и одлуку о избору ученика генерације Средње школе …. из Новог Пазара, а Школски одбор је жалбу одбио дана 16.06.2025. године, налазећи да је Комисија која је именована решењем директора Школе, извршила бодовање у складу са прописаним критеријумима Школе. 
-Наставничко веће Средње школе „…“ у Новом Пазару донело је дана 23.06.2025. године одлуку којом је ББ прогласило за ученика генерације.

-АА се обратила жалбом и просветној инспекцији Градске управе Новог Пазара и републичкој просветној инспекцији. 
[bookmark: _Hlk216864061]-Поступајући по жалби притужиље, просветни инспектори Градске управе Новог Пазара извршили су службено саветодавну посету Школи и након утврђеног чињеничног стања упутили Министарству просвете Захтев за мишљење дана 02.07.2025. године, због дилеме у вези са применом Правилника о похвалама и наградама ученика, у погледу бодовања са такмичења на међународном и републичком нивоу.
-Министарство просвете-Сектор за средње образовање и васпитање и образовање одраслих је поводом захтева за давање мишљења Градске управе Новог Пазара, у поступку провере законитости процедуре избора ученика генерације и одлучивања по жалби АА, ученице Средње  школе ,…”, дана 11.08.2025. године, обавестило Градску управу Новог Пазара да се сва такмичења и смотре на међународном и републичком нивоу из наставних предмета, који су признати од стране Министарства просвете, налазе у Календару такмичења и смотри ученика средњих школа за школску 2024/2025, годину, бр. … од 28. децембра 2024. године и Допуни календара такмичења и смотри ученика средњих школа за школску 2024/2025. годину, бр, … од 7. фебруара 2025. године. 
-Дана 11.08.2025. године Министарству просвете се обратила и Средња школа „…“ за мишљење о правилној примени општег акта и вредновању успеха које је ово министарство признало за доделу стипендије за младе таленте Републике Србије, као успеху за доделу похвале „Ученик генерације“.
-Дана 4.09.2025. године директор Средње школе ”….” у Новом Пазару доставила је републичком просветном инспектору Извештај Комисије за додељивање посебне похвале ”Ученик генерације” као обавештење да је поступак вредновања успеха кандидата АА и ББ за похвалу ”Ученик генерације” поновљен и уподобљен Правилнику о похвалама и наградама ученика од 22. 03. 2019. године по инструкцији Просветних инспектора Градске управе Нови Пазар од 1.08.2025. године и у вези са Мишљењем Министарства просвете број …. од 16.07.2025. године.
[bookmark: _Hlk217041996]-Својим актом од 8.09.2025. године републички просветни инспектор, након увида у Правилник о похвалама и наградама ученика  од 22.03.2019. године, обавестио је директора Средње школе ”…” у Новом Пазару о правилној примени члана 10. и 11. истог и пропуштању њихове правилне примене приликом вредновања успеха на такмичењу које је Министарство просвете признало за доделу стипендије за младе таленте као успеха за доделу похвале ”Ученик генерације” и дао необавезујуће мишљење органу управљања о потреби допуне члана 11 наведеног Правилника у смислу прецизирања истог и лакше примене убудуће, све имајући у виду Мишљење Министарства просвете од 16.07.2025. године дато просветним инспекторима Градске управе Нови Пазар.
-Одлуком  од 25.09.2025. године Наставничко веће Средње школе “…” у Новом Пазару прогласило је ББ за ученика генерације у школској 2024/25. години.
-Дана 26.09.2025. године АА Министарству просвете доставља нови поднесак са доказима у прилогу који указују на погрешну примену члана Правилника о похвалама и наградама ученика од 22.03.2019. године у поновљеном поступку бодовања кандидата за похвалу ”Ученик генерације” Средње школе ”…” у Новом Пазару у школској 2024/25. години.
-Републички просветни инспектор је дана 17.10.2025. године извршио ванредан инспекцијски надзор у Средњој школи ”…” у Новом Пазару и утврдио пропуштања Школе у примени закона у поступању запослених и органа Школе у поступку доделе похвале „Ученик генерације“ у школској 2024/2025. години. Током поступака надзора просветни инспектор је, између осталог, утврдио: да је вредновањем успеха ББ као ученици Школе за освојено треће место на литерарном конкурсу Бошњачког националног већа ”Мој босански, моје богатство“ у II категорији 1. и 2. разред средње школе Комисија за додељивање посебне похвале „Ученик генерације“ поступила супротно члану 11 Правилника о похвалама и наградама ученика  од 22.03.2019. године; да је бодовање успеха ученици ББ за Плакету Фестивала стваралаштва младих 2023. године Културног центра Нови Пазар од 28.03.2023. године за похвалу ”Ученик генерације“ у Извештају од 4.09.2025. године у складу са чланом 10. претходно наведеног Правилника; да су законито бодовање ББ за успех награђен Плакетом Фестивала стваралаштва младих 2023. године Културног центра Нови Пазар од 28.03.2023. године (8 бодова) и законито бодовање АА за освојена места на школским такмичењима из предмета образовног профила Медицинска сестра-техничар и окружном спортском такмичењу у рукомету (7) бодова, неспоран показатељ да АА није оштећена у остваривању права на похвалу „Ученик генерације” Средње школе ”…” у Новом Пазару.
-Републички просветни инспектор је дана 31. 10. 2025. године извршио допунски инспекцијски надзор с обзиром да је АА доставила доказ који је налагао вршење допунског инспекцијског надзора. Наиме, у допунском надзору утврђена је погрешна примена члана 10. Правилника о похвалама и наградама ученика од 22.03.2019. године и пропуст у поступању Комисије за додељивање посебне похвале „Ученик генерације“ који се састоји у томе што су АА кумулативно вредновани успеси у рукомету на градском и окружном нивоу, иако је, према мишљењу просветног инспектора, правилна примена Правилника подразумевала да јој је могао бити вреднован само један и то највиши успех на једном од наведених нивоа такмичења.
[bookmark: _Hlk217564385][bookmark: _Hlk217041684]-Наставничко веће Средње школе „…“ у Новом Пазару прогласило је 05. 11. 2025. године два ученика генерације:  ББ и АА, јер су по броју бодова за доделу похвале ”Ученик генерације” у школској 2024/25. години, биле изједначене.
***
Заштитник грађана полази од чињенице да сви органи власти, када доносе одлуке о правима, обавезама и интересима грађана, не само примењују, већ и тумаче прописе. Тумачење прописа од стране доносиоца одлуке – органа власти – је и његова обавеза, с обзиром да се тумачењем норме она повезује са конкретном чињеничном ситуацијом. Установе образовања и васпитања такође су, у процесу доношења појединачних одлука којима се одлучује о појединачним правима, обавезама и интересима, дужне да примењују и током примене тумаче оне прописе које су донеле (опште акте).
Заштитник грађана такође има у виду да је циљно тумачење правне норме законит начин тумачења права, који у процесу одлучивања омогућава да се примена правне норме уподоби циљу због кога је правна норма, односно скуп правних норми, донет. 
Имајући у виду претходно наведено, као и чињенице да је Правилник о похвалама и наградама ученика Средње школе „…“ у Новом Пазару, на основу ког је вршено бодовање успеха ученика у конкретном случају - општи акт који је донела Школа, као и да је тај општи акт садржи нејасне и непрецизне одредбе, Заштитник грађана констатује да није било неправилно и незаконито поступање Школе када је у примени оваквих правних норми применила њихово циљно тумачење. С тога, Заштитник грађана оцењује да тиме није произведена повреда права ученице, с обзиром да је Школа, у складу са претходно наведеним правним принципима, овлашћена да даје не само аутентично тумачење одредби општег акта (тумачење које може да да само орган који је донео пропис), већ и циљно тумачење општег акта приликом његове примене (тумачење које може и мора да даје сваки орган који пропис примењује).
Међутим, став Заштитника грађана је да правној сигурности погодује да правне норме буду и јасне и недвосмислене у највећој могућој мери. 
Као резултат нејасних и непрецизних одредби Правилника о похвалама и наградама ученика од 22.03.2019. године, кандидаткињама за похвалу „Ученик генерације“ најпре су бодовани успеси на појединим такмичењима, а потом ти исти бодови одузимани, након спроведених инспекцијских надзора републичког просветног инспектора, што је довело и до тога да је Комисија за додељивање посебне похвале „Ученик генерације“ бодовала кандидате за ову похвалу четири пута, и то: 04. 06. 2025. године, 12. 06. 2025. године, 04. 09. 2025. године и 30. 09. 2025. године (након доношења одлуке Наставничког већа од 25. 09. 2025. године) а наставничко веће донело три одлуке о избору за „Ученика генерације“.
Због свега наведеног је потребно да Школа измени Правилник о похвалама и наградама ученика, у односу на раније важећи Правилник или донесе нови, у коме ће ближе прецизирати врсте такмичења са којих се за освојена места додељују бодови ученицима, како убудуће не би долазило до недоумица у примени овог акта. 
Имајући у виду наведено Заштитник грађана Средњој школи „…“ у Новом Пазару упућује:

ПРЕПОРУКУ

Потребно је да Средња школа „…“ у Новом Пазару измени Правилник о похвалама и наградама ученика  од 22.03.2019. године или донесе нови Правилник о похвалама и наградама ученика, у коме ће јасно и прецизно дефинисати врсту и ниво такмичења са којих се, за остварен успех, додељују бодови ученицима у поступку избора за похвалу „Ученик генерације“.

Средња школа „…а“ у Новом Пазару обавестиће Заштитника грађана о поступању по препоруци у року од 30 дана од дана пријема овог акта уз достављање доказа о предузетим мерама.
Заштитник грађана је става да Школа треба да предузме активности у циљу осигурања регуларности и квалитетног спровођења избора ученика генерације, а на овај начин би се унапредио и положај и степен остваривања права ученика. 
Оценом да није било пропуста у раду Министарства просвете у овом случају, Заштитник грађана је окончао испитни поступак према овом органу.


                    ЗАШТИТНИК ГРАЂАНА

мр Зоран Пашалић

